Эссе

Шәкірт тәрбиелеуге менің қосқан үлесім

 Ұстаздық-барлық мамандықтың төресі, өйткені кез келген мықты маман ұстаздан сабақ алып шығады. Сондықтан да барлығының мұғалімге құрметпен бас июі-заңдылық. Ұрпақтың келешегі-ұстаздың қолында. Мықты, сауатты ұстаздан білім алған оқушы өмірдің қандай қиын тұсында да мойымай, болашақ жолдарында бағытынан таймасы сөзсіз.

Менің ойымша, мұғалім болу да оңай емес. Себебі, ұстаздық өнер - тағылымы терең өнер. Ал өнерлі болу кез келген адамға қона бермейді. Олай болса, шын ұстаз болу үшін табиғи дарын, ізгілікті ізденіс пен ерен еңбекке ұштастырылуы шарт.Ұлт ұстазы, қазақтың өткені ғасырдағы руханиятының көшбасшысы Ахмет Байтұрсынұлы:

«Мұғалім қандай болса, мектебі Һәм сондай болмақшы, яғни мұғалім білімді болса, білген білімін басқаға үйрете білетін болса, ол мектептен балалар көбірек білім біліп шықпақшы. Солай болған соң, ең әуелі, мектепке керегі - білімді, педагогика, методикадан хабардар, оқыта білетін мұғалім"- депті.

Мен балалық шақтан ұстаз болуды қаладым. Өйткені анам мұғалім болатын. Кішкентай кезімізден іні-сіңлілеріме мұғалім болып, сабақ сұрап, журналға баға қоюды ұнататынмын. Оқушыларым тәртіп бұзса, қолымнан келгенше қосымша тапсырмалар беріп жазалайтынмын. Қазіргі таңда мұғалім болып жұмыс атқарып жатқаныма жыл болып қалды. Оқушыларым ағылшын тілін меңгеріп қана қоймай, аудандық, облыстық жарыстарға қатысып, жүлделі орындар алып жүр. Бітіруші түлектерге қосымша сабақ өтіп, дайындық жұмысын жасауымның арқасында ағылшын пәні мұғалімі, халықаралық қатынастар мамандығын таңдаған оқушыларым 100-ден аса балл жинап, грант иегерлері атанды. Біз оқушыларымызға тек білім ғана беріп қоймай, адамгершілікке, инабатты болуға, намысты болып өсуге, жігерлі болуға да тәрбиелейміз.

 Мысалы, мен мерекелік шаралар ұйымдастырғанды ұнатамын. Сынып сағаты, тәрбие сағатын көбірек өткізуімнің Айнұр деген оқушыма септігі тиді. Қазіргі таңда ол- жас журналист. Әр мұғалім өз мамандығын сүйіп таңдаған болса, білімді шәкіттер көбейетіні рас.

Қорыта келгенде, жаңа заманға сай жігерлі де намысты ұлдарымызды, инабатты да ибалы қыздарымызды білім нәрімен сусындатып қана қоймай, қазақы болмысымызбен тәрбиелеуге атсалысайық.